राही से मेरी पहली मुलाकात एक स्टूडेण्ट मीटिंग में हुई। उन दिनों वे सांस्कृतिक फ्रंट के इंचार्ज थे और गायन एवं ड्रामा की टीम तैयार कर रहे थे। उनके साथ हकीम महबूब आलम, खालिद सुल्तान, बाकर मुस्तफा जैसे रंगकर्मी जुड़े थे। मैं भी टीम का सहयोगी हो गया। इस फ्रंट का मुख्य उद्देश्य नाटक और काव्य के माध्यम से संकीर्णता, कुरीतियों, अन्धविश्वासों और अन्याय के विरुद्ध लोगों को जागृत करना था और राजनीतिक बातें भी इस माध्यम से की जा सकती थीं। आज भी मैं यही मानता हूँ कि सांस्कृतिक जड़ता तोड़े बिना प्रगतिशील राजनीति करना असम्भव है। हिन्दी क्षेत्र अब जिस संस्कृति और जड़ता का शिकार है इस स्थिति में तो यहाँ प्रतिक्रियावादी राजनीति ही सक्रिय होगी। इसका विरोध सांस्कृतिक स्तर पर किया जाना चाहिए। हम लोगों की गोष्ठियाँ शाम को जावेद कमाल की कैन्टीन पर जमती थीं।